
                   1. Opinii privind votul negativ al Franţei şi Olandei pentru ratificarea Tratatului constituţional
                   Mai multe state membre UE şi-au menţinut decizia de a organiza referendum-uri asupra Constituţiei europene, în pofida deciziei Marii Britanii de a suspenda desfăşurarea consultării publice. "Francezii, olandezii şi britanicii nu pot lua decizia în locul nostru. Trebuie să luăm o hotărâre noi înşine, prin referendum", a declarat ministrul polonez de externe, Adam Rotfeld. "Indiferent de ceea ce se va întâmpla cu Tratatul, un rezultat pozitiv clar acordat de Polonia în favoarea integrării europene, cu ocazia unui referendum, ar consolida poziţia ţării noastre", a precizat el.

                   Irlanda şi Danemarca, alte două state care au anunţat organizarea referendumului, nu au renunţat la idee. Autorităţile de la Dublin au declarat că poziţia lor a rămas neschimbată. Premierul danez, Anders Fogh Rasmussen, a afirmat că cetăţenii ţării sale trebuie să-şi poată exprima opinia. "Sunt de acord cu Guvernul britanic în privinţa faptului că viitorul Tratatului nu trebuie decis de o singură ţară. Poziţia mea este în continuare aceea că danezii trebuie să aibă posibilitatea de a-şi exprima decizia", a subliniat el. Totuşi, majoritatea diplomaţilor europeni sunt de părere că liderii UE vor decide blocarea ratificării, cu ocazia summit-ului din 16-17 iunie a.c. de la Bruxelles.

                   Marea Britanie, care va prelua, la 1 iulie, preşedinţia UE, se va confrunta în următoarele şase luni cu o serie de probleme, după ce a decis să suspende organizarea referendumului asupra Constituţiei europene, hotărâre aspru criticată de Franţa. De asemenea, Guvernul britanic a ameninţat că va face uz de dreptul de veto în ceea ce priveşte intenţia Franţei şi Germaniei de a pune capăt scutirilor privind contribuţiile sale anuale în valoare de trei miliarde de dolari, cu ocazia viitorului Consiliu European. De asemenea, Guvernul britanic şi-a provocat partenerii europeni, menţinând continuarea extinderii UE drept o prioritate a viitoarei preşedinţii britanice a organizaţiei. Turcia ar urma să înceapă negocierile de aderare în octombrie a.c., dar opinia publică din Franţa şi Germania se opune acestui demers.

                   Ministrul britanic de externe, Jack Straw, a anunţat suspendarea referendum-ului, blocând adoptarea legislaţiei necesară organizării acestuia, în pofida opoziţiei manifestate de preşedintele francez, Jacques Chirac, şi de cancelarul german, Gerhard Schroeder, care au cerut continuarea procesului de ratificare a Constituţiei UE. Miniştrii britanici preconizează o moarte lentă a Tratatului constituţional respins de francezi şi olandezi, cu toate că un sondaj a indicat că jumătate din electoratul britanic ar dori să voteze pe marginea acestei probleme. Anunţul lui J. Straw privitor la suspendarea referendum-ului a fost primit cu răceală de Franţa. "Este o problemă care ţine de democraţie. Un membru al UE nu trebuie să decidă pentru ceilalţi sau să blocheze procesul de ratificare a tratatului semnat de 25 de state", a declarat ministrul francez pentru Afaceri europene, Catherine Colonna.

                   Alţi lideri UE au susţinut că J. Straw doar a suspendat referendumul şi nu l-a anulat. "Procesul de ratificare nu s-a încheiat. S-ar fi încheiat dacă Guvernul britanic ar fi spus că a oprit ratificarea, lucru pe care nu l-a făcut", a declarat Jean-Claude Juncker, premierul luxemburghez, a cărui ţară asigură preşedinţia UE. "Înţelegem necesitatea unor state de a lua o pauză şi a reflecta. Fiecare ţară membră este responsabilă pentru propriul proces de ratificare", a afirmat Jose Manuel Durao Barroso, preşedintele Comisiei Europene.

                   Anumite prevederi ale Constituţiei europene vor trebui adoptate la un moment dat, a declarat premierul britanic, Tony Blair, încercând să diminueze îngrijorarea Franţei şi Germaniei cu privire la actuala criză a Uniunii Europene. "Constituţia trebuie ratificată de toate statele membre, însă două dintre ele se află în prezent în imposibilitatea de a face acest lucru, iar atât timp cât situaţia nu se va schimba, procesul nu poate continua", a subliniat el.

                   Summit-ul european care va avea loc la Bruxelles, în zilele de 16 şi 17 iunie a.c., ar trebui să urmărească "suspendarea procesului de ratificare a Tratatului în forma actuală, după referendum-ul de la Luxemburg", din 10 iulie, a apreciat Andrew Duff, membru al grupului democraţilor şi liberalilor (ADLE) din Parlamentul European. "Convenţia pentru redactarea Constituţiei ar trebui să se reunească pentru analizarea situaţiei şi abordarea problemelor existente în partea a treia a Tratatului constituţional", a afirmat el. Partea a treia a Constituţiei UE este dedicată politicilor comunitare, fiind o sinteză a tratatelor europene existente deja. Această secţiune a fost contestată de adversarii de stânga ai documentului înaintea referendum-ului din Franţa. În opinia lui A. Duff, o nouă convocare a Convenţiei ar trebui să aibă drept scop modificarea părţii a treia a Constituţiei şi introducerea unor dispoziţii care să asigure o flexibilitate sporită în vederea unei revizuiri ulterioare a Tratatului.

                   Premierul ceh, Jiri Parubek, a declarat că renunţarea de către Marea Britanie la referendumul pe tema Constituţiei europene, după ce Tratatul constituţional a fost respins în Franţa şi Olanda, face imposibilă organizarea unui scrutin în Cehia. Premierul a afirmat că este dezamăgit de anunţul făcut de Guvernul britanic privind suspendarea procedurilor de organizare a referendumului asupra Constituţiei europene. "Soluţia Guvernului britanic este foarte complicată pentru noi şi va avea o puternică influenţă asupra situaţiei politice din Cehia", a spus şeful Executivului de la Praga.

                   Hans-Gert Pottering, liderul Partidului Popular European (PPE), a cerut suspendarea referendumurilor pe tema Constituţiei europene, pentru a evita un "efect de domino" după respingerea Tratatului constituţional în Franţa şi Olanda. "Ar fi de bun simţ întreruperea, deocamdată, a procesului de consultare populară până la un moment oportun", a declarat liderul celui mai mare grup din Parlamentul European. Potrivit unui sondaj, susţinerea acordată Tratatului constituţional de către polonezi a scăzut la 40%, după referendumurile din Franţa şi Olanda, în timp ce înaintea acestor scrutinuri proporţia susţinătorilor Constituţiei UE în Polonia era de 54%. "Se pare că înşişi luxemburghezii, care, până acum, potrivit sondajelor, au fost întotdeauna foarte favorabili Constituţiei, ar spune de-acum «nu» documentului european", a afirmat liderul grupului PPE. "Se poate vedea foarte bine cum pot fluctua opiniile. Avem nevoie de o pauză pentru a le prezenta foarte clar Constituţia europenilor", a adăugat Hans-Gert Pottering, un susţinător al Tratatului constituţional european. "Toţi cetăţenii europeni trebuie să aibă, totuşi, posibilitatea de a se exprima în legătură cu textul Tratatului constituţional”, a mai spus liderul PPE.

                   Crizei apărute în cadrul Uniunii Europene în urma rezultatelor negative ale referendum-urilor din Franţa şi Olanda privind tratatul constituţional i se adaugă acum divergenţele dintre cele două mari grupuri din Parlamentul European, Grupul Popular şi Grupul Socialist, care văd soluţii diferite pentru ieşirea din această situaţie, ce urmează să fie analizată şi la Consiliul European.

                   Eurodeputatul popular Ínigo Méndez de Vigo, a declarat, în timpul dezbaterii extraordinare desfăşurate în Parlamentul de la Strasbourg, că este necesară "o stopare a procesului pentru cel puţin un an". Deşi deputatul spaniol a calificat această decizie drept dureroasă, el a avertizat că "şi mai rău ar fi să nu vedem realitatea şi să ne acoperim ochii".

                   Spre deosebire de populari, socialiştii şi verzii au pledat pentru a nu întrerupe procesul de ratificare a Constituţiei Europene. Preşedintele Grupului Socialist, germanul Martin Schulz, a insistat că procesul trebuie să continue, în pofida nemulţumirii în creştere a cetăţenilor europeni, şi a apreciat că este periculos ca liderii UE să se joace cu extinderile deja aprobate, cum este cazul Bulgariei şi al României.

                   Liderul grupului liberal, Graham Watson, consideră că ratificarea Tratatului constituţional, în forma sa actuală, nu poate continua. Pe de altă parte, atât formaţiunile care alcătuiesc extrema dreaptă, precum şi cele din stânga unită împărtăşesc pesimismul referitor la viitorul tratatului. "Niciodată nu a existat o prăpastie atât de mare între UE şi cetăţeni, care nu vor un stat supranaţional şi nici nu doresc extinderea, mai ales cea a Turciei", a declarat liderul extremei drepte franceze Jean Marie Le Pen.

                   "Parlamentul se pronunţă pentru continuitate, dar cu precauţii", a concluzionat preşedintele Parlamentului European, Josep Borrell. El a precizat că "nu există o majoritate care să susţină ideea de a continua fără precauţii, dar că există o majoritate care crede că acest proces trebuie continuat, dar cu o pauză". "Dacă interpretăm poziţia Grupului Popular de a cere o pauză şi abia după aceea de a continua procesul şi la aceasta adăugăm poziţia socialiştilor, de a continua procesul, dar fără pauză, şi a verzilor, care nu au nimic împotriva continuării procesului, atunci există o majoritate în Parlament dispusă să continue procesul de ratificare, dar cu precauţii", a concluzionat preşedintele legislativului european.

                   Climatul politic confuz generat de respingerea Constituţiei europene de către Franţa şi Olanda a dat naştere unor temeri în ceea ce priveşte continuarea extinderii blocului european. Temerile legate de o extindere ulterioară a UE au fost citate ca motive care au determinat atât electoratul din Franţa, cât şi pe cel din Olanda să respingă Tratatul constituţional. Bulgaria şi România ar urma să se alăture Uniunii Europene în 2007, Turcia trebuie să înceapă negocierile de aderare la 3 octombrie a.c., în timp ce alte state din vestul Balcanilor speră să înceapă negocierile de aderare în următorii ani. 

                   Dar, dacă politicienii din toate aceste ţări subliniază că respingerea Constituţiei europene în Franţa şi Olanda nu va influenţa drumul lor către UE, analiştii sunt mai puţin optimişti. "Temerile electoratului din Franţa şi Olanda au fost legate de extindere, iar politicienii nu pot ignora acest lucru", consideră Gergana Nuceva, analist bulgar de la Centrul pentru Studii Politice Europene (CEPS) de la Bruxelles. "Nu este în interesul statelor membre să continue şi mai mult extinderea, întrucât, din punct de vedere politic, este dificil de realizat acest lucru chiar acum", a adăugat ea.

                   Aurore Wanlin, de la Centrul pentru Reformă Europeană (CER), cu sediul la Londra, crede că este şi mai probabil ca în următorii ani Uniunea Europeană să se confrunte cu un naţionalism unilateral şi cu o stagnare a integrării europene, întrucât UE nu are liderii politici care ar putea scoate Uniunea din criza pe care o traversează în prezent. Un efect foarte probabil este că Uniunea Europeană va impune condiţii mult mai stricte viitorilor membri UE.

                   De asemenea, un mare semn de întrebare se ridică în legătură cu soarta Turciei. "Dacă negocierile de aderare vor începe, probabil, la 3 octombrie, aşa cum s-a promis, ţări precum Germania, care ar putea avea un Guvern conservator până atunci, vor încerca să încetinească procesul cât mai mult posibil. Teoretic, începerea negocierilor nu ar trebui să fie amânată, dacă Ankara aplică toate reformele solicitate. Şi atunci, poate exista încă o dată opţiunea impunerii unor noi condiţii, tot mai stricte", subliniază Françoise de la Serre, fostă analistă la Centrul pentru Studii şi Cercetări Internaţionale de la Paris.

"În cele din urmă, chiar dacă Turcia reuşeşte să treacă de procesul de negociere, va trebui să se confrunte cu electoratul francez, căruia i s-a promis că se va pronunţa prin referendum asupra aderării Turciei”, a adăugat ea.

                   Analiştii francezi apreciază că votul negativ al populaţiei franceze este un vot împotriva globatizarii, al viitorului Turciei în Uniunea Europeană şi împotriva creşterii influenţei americane. Respingerea Constituţiei Euro​pene a fost o lovitură pentru preşedintele Jacques Chirac, dar şi pentru fostul premier Jean-Pierre Raffarin. 

                   Care sunt variantele de rezervă pentru Uniunea Europeană şi cum va influenţa noua situaţie procesele de integrare şi extindere ale organi​zaţiei europene, implicit, care vor fi consecinţele pe plan internaţional ale acestui vot pentru Franţa şi Europa? Nu Constituţia ca document este motivul principal pentru respinge​rea ei de către cetăţenii francezi. Analiştii francezi consideră că referendumul s-a transformat într-un prilej prin care s-a exprimat dezamăgirea şi nemulţumirea şi s-a pus sub semnul întrebării situaţia actuală din punct de vedere politic, social şi economic din Franţa şi, pe de altă parte, a ieşit la iveală confuzia cetăţenilor săi (nu a europenilor) referitor la integrarea europeană.

                   Cu acest vot negativ s-a dat curs la o serie de neînţelegeri şi dezacorduri în legătură cu unele probleme cum ar fi liberalizarea pieţei în contextul globalizării, ajungându-se până la problema legată de viitoarea aderare a Turciei la UE. De când se află la conducere preşedintele J. Chirac, apreciază analiştii, opinia publică este dominată de teama de invadare a ţării de către imigranţi şi de ideea că unificarea Europei se face doar ca un mijloc de rezistenţă la influenţa exercitată de SUA. Aici există un paradox: în tabăra celor care au votat "nu" se află atât cei care sunt pentru o integrare politică, dar şi cei care sunt pentru o politică de integrare mai conservatoare în cadrul Uniunii Europene. Analiştii apeciază că votul negativ al francezilor este un fel de victorie la milimetru împotriva americanismului, globali​zării, capitalismului şi este o reacţie ciudată împotriva extinderii UE. S-a dovedit că este inutil să aperi Constituţia atunci când împotriva ei există un spectru larg de oameni care nu sunt de acord cu principiile stipulate de ea, când se votează împotrivă din cauza unor motive contradictorii. La toate acestea, analiştii adaugă că e absurd şi destul de neobişnuit ca noul Tratat de bază a UE să fie votat prin referendum. Democraţia directă, plebiscitul au efect numai atunci când se votează chestiuni mai concrete şi mai clare, dar nu şi în momentul în care cetăţenii sunt consultaţi în legătură cu un document de asemenea anvergură, care are 500 de pagini, el fiind mult prea complicat şi greu de înţeles. 

                   Potrivit analiştilor, Consiliul European, conducătorii statelor membre şi preşedintele Comisiei Europene trebuie să se întrunească de urgenţă. Mesajul pe care trebuie să-l transmită la această reuniune extraordinară este ca nu s-a produs o catastrofă în urma rezultatului negativ al referendum​ului şi că se vor căuta soluţii pentru îmbunătăţirea şi stabilizarea activi​tăţii instituţiilor europene. Există câteva variante, una dintre ele fiind ca referendum-urile privind Cons​tituţia Europeană să continue şi în celelalte ţări membre. Referendumul care se va organiza anul viitor în Marea Britanie pentru adoptarea Constituţiei se va termina mai mult ca sigur cu un vot negativ, consideră analiştii, Franţa ieşind din situaţia neplăcută în care se află în prezent. O altă variantă ar fi să se renunţe la organizarea unui referendum pentru adoptarea Constituţiei Europene de către populaţie, votarea urmând să se facă în cadrul parlamentelor naţionale, unde succesul este garantat. Dacă se recurge la această modalitate, vor protesta persoanele care sunt împotriva integrării europene, susţinând că cei care se află la conducerea Uniunii ocolesc voinţa cetăţenilor europeni. Cea mai viabilă soluţie pare a fi, potrivit analiştilor, cea de a treia variantă, în care cele mai importante clauze legate de Constituţie să fie adoptate sub forma unor documente parţiale, dispoziţii şi protocoale. În acest mod, esenţa Constituţiei va fi salvată chiar şi într-o formulă mult mai disparată. Pentru aceasta vor fi necesare desfăşurarea de conferinţe între guverne, care, în funcţie de evoluţia evenimentelor, să ia hotărârile necesare care să asigure o funcţionare normală a instituţiilor europene. De exemplu, o decizie în ceea ce priveşte dubla majoritate care există în distribuţia voturilor şi care vizează ocuparea postului de preşedinte permanent al UE şi a postului de ministru al afacerilor externe din partea Uniunii Europene.

                   Procesul de integrare va fi, probabil, încetinit o perioadă de timp, consideră analiştii, însă problema este ca acest proces să nu se întoarcă de unde a început. Dacă acest lucru se va întâmpla, el va fi un precedent pentru istoria celor 50 de ani de când există Uniunea Europeană. Respingerea Constituţiei Europene va conduce la discuţii aprinse în chestiunea referitoare la votarea bugetului pentru perioada 2007-2013, la dispute care au în centru etapele integrării europene. Întrebarea analiştilor este dacă Uniunea trebuie să se realizeze numai la nivel politic sau să rămână numai la stadiul de piaţă comună. Situaţia va deveni destul de periculoasă dacă liderii UE se lasă cuprinşi de panică şi reacţionează închizând uşile integrării. Analiştii subliniază faptul că în luna martie a.c. Franţa şi-a modificat Constituţia astfel ca problemele legate de extinderea UE să fie hotărâte prin organizarea unui referendum naţional. Această condiţie a apărut ca urmare a candidaturii Turciei, ţara pe care francezii nu o agreează, dar confuzia politică creată de către Parlamentul de la Paris poate fi în defavoarea aderării Bulgariei şi României.

                   Paradoxal este faptul că, prin dorinţa ei de a-şi păstra locul de lider în Uniunea Europeană, Franţa, prin votul său negativ, a slăbit structurile UE şi, odată cu aceasta, a pierdut şi o parte din influenţa sa tradiţională în cadrul comunităţii europene. Pentru că Parlamentul german a votat Cons​tituţia Europeană, pentru prima dată, în noua epocă, cele două state par a fi despărţite într-o chestiune foarte importantă precum Cons​tituţia Europeană. Mai mult, în timp ce Germania este în favoarea unui Parlament European puternic, Franţa este împotrivă. Cu alte cuvinte, blocarea Cons​tituţiei Europene va face şi mai puţin posibilă scena europeană, în care aceştia trebuie să voteze unitar în arena politică internaţională. Tot din această direcţie există pericolul real ca motorul franco-german al integrării europene să meargă în gol, consideră analiştii. După cum prezic unii dintre pesimiştii europeni, ca rezultat al paralizării Europei, poziţia ei în lume poate fi luată acum de către Asia, care pare mult mai dinamică, dar asta nu înseamnă că trebuie să se întoarcă spatele proiectului comun de a făuri o Europă unită, proiect care are o incontestabilă importanţă istorică.

                   La rândul său, preşedintele Franţei, Jacques Chirac, care a explicat votul negativ al francezilor prin aşteptările şi îngrijorările populaţiei în legătură cu evoluţiile europene, a opinat că, mai ales după cel de-al doilea vot negativ dat Cons​tituţiei, Uniunea Europeană trebuie să-şi facă timp pentru a analiza cauzele acestor respingeri în două din ţările fondatoare ale UE.

                   Uniunea Europeană va încerca să detensioneze criza legată de Constituţie, prelungind perioada de ratificare prevăzută iniţial pentru Tratat, ceea ce le va permite liderilor europeni să se concentreze asupra negocierilor pentru bugetul UE. La summit-ul din 16-17 iunie, liderii europeni vor propune ca data de ratificare a Constituţiei să fie stabilită de fiecare stat în parte, luând în considerare perspectiva extinderii procesului de ratificare dincolo de luna noiembrie 2006, data fixată iniţial pentru ratificarea Tratatului constituţional european de toate ţările. 

                   Atmosfera înaintea summit-ului a devenit din ce în ce mai tensionată, din cauza disputei dintre Marea Britanie şi partenerii săi europeni în legătură cu scutirea de 4,6 miliarde de euro pe an de care beneficiază partea britanică pentru contribuţia sa la bugetul european. Purtătorul de cuvânt al premierului Tony Blair a insistat asupra faptului că renegocierea Politicii Agricole Comune - de pe urma căreia Franţa este principalul beneficiar - reprezintă cheia pentru a ajunge la o înţelegere în privinţa bugetului. În plus, după reuniunea de la Luxemburg a miniştrilor europeni, destinată pregătirii summit-ului din 16-17 iunie, sunt tot mai multe semnale că solidaritatea de opinie a celor şase ţări care contribuie cel mai mult la bugetul Uniunii Europene începe să se clatine. Franţa, Germania şi Austria au dat semne că ar putea să nu mai facă front comun cu ceilalţi trei contribuabili la bugetul net al UE - Marea Britanie, Suedia şi Olanda - şi că ar fi de acord cu o sumă mai mare decât cea asupra căreia au insistat iniţial. Iniţial, cei şase au fost de acord că susţină menţinerea la mai puţin de 1% din Produsul Intern Brut a bugetului UE pentru 2007-2013, reprezentând un total de 851 de miliarde de euro, în timp ce Comisia Europeană a propus ridicarea plafonului la 1,24% din PIB, adică la 1.205 miliarde de euro. Germania, Franţa şi Austria par să fie mai dispuse la un compromis după ce Luxemburgul a propus un plafon de 1,06%, în special prin reducerea cheltuielilor în alte domenii decât agricultura şi ajutorul regional.

                   2. Propunerea Marii Britanii privind ştergerea datoriilor ţărilor sărace

                   Premierul britanic, Tony Blair, a renunţat la eforturile pe care le depune pentru Uniunea Europeană, preferând să se concentreze asupra sărăciei cu care se confruntă ţările Lumii a treia, a declarat unul dintre membrii Cabinetului de la Londra. T. Blair a declarat că în cursul discuţiilor pe care le va avea cu preşedintele american, George W. Bush, se va concentra asupra Lumii a treia, afirmând că "pentru Africa merită luptat, dar pentru Europa, în actuala formă, nu merită". Potrivit analiştilor, decizia marchează o schimbare radicală de atitudine pentru un lider care, cu trei ani în urmă, declara că moneda euro este destinul Marii Britanii şi intenţiona să organizeze un referendum pe această temă. Unul dintre colaboratorii săi cei mai apropiaţi a explicat că T. Blair nu mai crede că merită să lupte pentru planurile de a plasa Marea Britanie în centrul Europei. "Europa a revenit pe planşa de proiectare. Africa va deveni mai importantă", a apreciat premierul britanic. 

                   Premierul britanic a efectuat o vizită la Washington, pentru a încerca să obţină susţinere în vederea combaterii sărăciei, înainte de lucrările summit-ului G8, care va avea loc în luna iulie, în Scoţia. Cu toate acestea, pare puţin probabil ca liderul britanic să reuşească să se distanţeze definitiv de criza cu care se confruntă Europa.

                   Statele Unite şi Marea Britanie intenţionează să propună, la următorul summit G8, ştergerea datoriilor acumulate de ţările cele mai sărace, a anunţat, la 7 iunie a.c., preşedintele american, George W. Bush. "Lucrăm la o propunere care va anula în totalitate datoriile ţărilor cele mai sărace", a declarat el în timpul conferinţei de presă comune cu premierul britanic, Tony Blair. Preşedintele american nu a oferit detalii privind modul în care va fi pusă în practică această iniţiativă, dar a confirmat că Statele Unite vor acorda în acest an un ajutor suplimentar de urgenţă pentru Africa, în valoare de 674 de milioane de dolari, destinat în special soluţionării problemelor alimentare din Cornul Africii. La rândul său, premierul britanic a afirmat că susţine concluziile Comisiei pentru Africa, prin care a fost propusă ştergerea datoriilor acumulate de ţările cele mai sărace. Cu toate acestea, între Statele Unite şi liderii europeni încă există divergenţe referitoare la modul în care vor fi anulate datoriile. Marea Britanie a propus vânzarea unei părţi din rezervele de aur ale Fondului Monetar Internaţional, în timp ce Statele Unite consideră că ştergerea datoriei a trebui finanţată prin reducerea ajutoarelor acordate de Banca Mondială. "Furnizând resurse suplimentare, propunerea va menţine integritatea financiară a Băncii Mondiale şi a Băncii Africane pentru Dezvoltare", a precizat preşedintele SUA.

                   Tony Blair a declarat că suma de 25 de miliarde de dolari promisă va fi alocată în următoarele săptămâni "în baza unei analize a necesităţilor Africii", referindu-se la probleme ca educaţia, malaria şi SIDA. T. Blair a subliniat că oferirea ajutorului este însoţită de condiţii. "Cerem ca liderii africani să-şi asume angajamentul pentru o guvernare care să combată corupţia şi să fie în favoarea democraţiei", a afirmat el.

                   Potrivit statisticilor, trei milioane de copii din cele mai sărace ţări subsahariene vor muri din cauză că membrii comunităţii internaţionale nu vor reuşi să îndeplinească obiectivul reducerii semnificative a ratei mortalităţii infantile până în 2015. Potrivit unui studiu efectuat de ONU, menit să exercite presiuni asupra liderilor din G8 înainte de lucrările summit-ului, comunitatea internaţională nu va reuşi să atingă obiectivele stabilite pentru reducerea sărăciei, a mortalităţii infantile şi pentru susţinerea educaţiei, prevăzute în Millennium Development Goals, document semnat în 2000. "Aceste cifre trebuie să fie un semnal de alarmă serios pentru liderii din G8", a declarat Kevin Watkins, directorul Biroului ONU pentru Dezvoltare. "Africa nu-şi poate permite să vadă cum cele mai bogate ţări ale lumii rătăcesc pe drumul către un dezastru umanitar", a subliniat el. În 2000, ONU a declarat că va reduce mortalitatea infantilă cu două treimi până în anul 2015, va reduce la jumătate numărul persoanelor care trăiesc cu un venit de doar un dolar pe zi şi va asigura şcolarizarea tuturor copiilor. 

                   Potrivit analizelor efectuate de Biroul ONU, în Africa se vor înregistra cinci milioane de decese în rândul copiilor cu vârste sub cinci ani, comparativ cu două milioane, dacă obiectivele ar fi atinse. De asemenea, 115 milioane de copii nu vor beneficia de educaţie, iar un plus 219 milioane de persoane vor trăi sub limita sărăciei. 

                   Banca Mondială intenţionează să-şi intensifice eforturile pentru sprijinirea statelor africane sărace, pentru ca acestea să ajungă la rate de dezvoltare similare ţărilor cu economii performante, a declarat Gobind Nankani, vicepreşedintele băncii pentru Africa. Pentru a demonstra angajamentul băncii pentru acest continent, preşedintele instituţiei internaţionale, Paul Wolfowitz, a efectuat în această zonă primul său turneu internaţional de la preluarea funcţiei. Fostul secretar adjunct al Apărării din Statele Unite a vizitat patru state africane - Nigeria, Africa de Sud, Rwanda şi Burkina Faso. 

                   G. Nankani a afirmat că politica băncii, sub conducerea lui P. Wolfowitz, vizează o dezvoltare generală a statelor africane, care va fi benefică atât statelor sărace cât şi celor bogate. Cu 334 de proiecte şi angajamente, în valoare de 16,6 miliarde de dolari, Banca Mondială este cel mai important furnizor de asistenţă pentru dezvoltare către Africa. "Banca Mondială îşi va intensifica eforturile în privinţa creditării dar şi în domeniul analitic", a spus G. Nankani. Accentul pus de bancă asupra Africii survine într-un moment în care cele mai bogate state din lume încearcă să cadă de acord asupra unui plan de eliberare a continentului de povara datoriilor şi a sărăciei. G. Nankani a mai  apreciat, în legătură cu diferenţa dintre ratele de creştere ale statelor africane, că rolul Băncii Mondiale s-a extins la contribuţia de a mări accesul pe pieţe şi promovarea integrării regionale şi a dezvoltării sectorului privat. Potrivit oficialului, banca intenţionează să mărească creditele acordate pentru proiectele de infrastructură, cum ar fi construcţia de drumuri, îmbunătăţirea serviciile de apă şi sanitare, precum şi pentru creşterea producţiei energetice, de la 1,8 miliarde de dolari la 3 miliarde de dolari pe an. G. Nankani a precizat că acesta este doar primul pas şi că investiţiile în infrastructură vor creşte în viitor la 17 miliarde de dolari pe an, astfel încât ţările africane să ajungă la rate de creştere de 7% pe an care să permită reducerea sărăciei. 

                   3. Puncte de vedere privind problemele legate de acţiunile teroriste din Irak şi din alte zone ale lumii

                   Secretarul american de Stat, Condoleezza Rice, a anunţat că nu exclude posibilitatea începerii de negocieri între responsabilii irakieni şi grupările insurgenţilor, subliniind că reconcilierea politică în Irak trebuie să fie un proces intern irakian. La încheierea discuţiilor purtate cu ministrul german de externe, Joschka Fischer, C. Rice a declarat că irakienii care au comis atacuri împotriva civililor sau a soldaţilor coaliţiei trebuie aduşi în faţa justiţiei.

În acelaşi timp, oficialul american a manifestat o atitudine mai evazivă atunci când s-a referit la o eventuală obiecţie a Statelor Unite faţă de începerea unor negocieri între responsabilii irakieni şi grupările insurgente, care ar putea submina sistemul politic irakian după încheierea ocupaţiei americane. "Irakienii sunt pe cale de a iniţia un proces de reconciliere într-o societate în care tensiunile sociale şi etnice au fost exploatate de Saddam Hussein pe întreaga durată a regimului său. Există un proces în curs în Irak. Şi nu cred că trebuie să intervenim în procesul irakian. Credem că cei care au comis crime împotriva poporului irakian, împotriva forţelor coaliţiei sau împotriva persoanelor nevinovate din indiferent ce ţară a coaliţiei, trebuie să fie aduşi în faţa justiţiei", a subliniat Rice. "Cred că acest lucru trebuie luat neapărat în considerare atunci când irakienii încearcă să obţină progrese în procesul lor politic. Vreau numai să subliniez că este vorba în mod clar despre un proces irakian şi noi încercăm să-l susţinem", a mai spus secretarul american de stat.

                   Preşedintele american, George W. Bush, a reiterat că nu se pune problema retragerii trupelor americane din Irak înainte ca autorităţile irakiene să aibă capacitatea de a asigura securitatea ţării. "Statele Unite şi Marea Britanie vor rămâne alături de poporul irakian pe tot drumul acestuia spre libertate şi democraţie", a declarat Preşedintele SUA. "Strategia noastră este clară. Vom antrena forţele irakiene astfel încât acestea să aibă capacitatea de   a-şi apăra ţara. După aceea, trupele noastre se vor întoarce acasă", a adăugat liderul de la Casa Albă.

                   Pe de altă parte, forţele militare britanice şi-ar putea începe retragerea dintr-una din provinciile din sudul Irakului încă din acest an, a declarat locotenent-colonelul Andrew Williams, comandantul trupelor din această zonă.

"În trei sau patru luni, am putea începe retragerea din provincia Maysan", a declarat A. Williams la baza de la Abu Naji, lângă Al Amarah, la circa 160 de kilometri nord de Basra. Doi militari de la Camp Abu Naji - bază care numără mai mult de 1.000 de soldaţi britanici din regimentele Coldstream Guards şi Royal Hussars - au murit în ultimele şapte săptămâni în urma unor atacuri ale insurgenţilor, ultimul petrecut la 31 mai. În total, peste 80 de militari britanici au murit în Irak, de la intervenţia militară a coaliţiei din martie 2003.

                   Comandantul A. Williams afirmă că problema siguranţei la Maysan este serioasă, dar spune că forţele locale vor prelua, în acest an, misiunile de asigurare a securităţii. Liderii militari britanici de la baza militară Northwood, de lângă Londra, au refuzat să discute despre stabilirea unui termen pentru retragere, afirmând că plecarea trupelor britanice din Irak este legată de capacitatea forţelor irakiene de a asigura singure securitatea ţării. Trupele britanice din Irak, care acţionează sub comanda Diviziei Multinaţionale din Sud-Est, sunt desfăşurate în patru provincii din sud - Basra, Muthana, Dhi Qar şi Maysan. Provincia Maysan, care numără aproape 1 milion de locuitori, majoritatea şiiţi, şi puţine zone industriale, este una dintre cele mai sărace provincii irakiene.

*

                   În altă ordine de idei, Pentagonul dezbate noi strategii pentru combaterea teroriştilor islamici, punând accent pe lichidarea, capturarea sau descurajarea militanţilor mai puţin importanţi şi nu neapărat a liderilor reţelei Al-Qaeda. Responsabilii Pentagonului sunt de părere că unicul mod de a câştiga războiul împotriva terorismului este de a anihila militanţii mai puţin importanţi, care formează reţeaua ce îl susţine pe Osama ben Laden şi pe colaboratorii principali ai acestuia din întreaga lume. Preşedintele George W. Bush a citat de mai multe ori statisticile potrivit cărora 75% dintre liderii       Al-Qaeda cunoscuţi au fost ucişi sau capturaţi. Strategii Pentagonului au plecat de la ideea că dacă sunt anihilaţi conducătorii reţelei, atunci aceasta va fi în cele din urmă compromisă. Însă, după mai mult de trei ani de război împotriva terorismului, unii oficiali preferă abordarea unei noi strategii, care să pună accentul pe combaterea membrilor simpli ai reţelei. Potrivit oficialilor americani, secretarul apărării, Donald Rumsfeld, caută soluţii pentru un nou plan de acţiune. Ei au declarat că recenta arestare a doi membri Al-Qaeda americani a demonstrat că Statele Unite dezmembrează metodic celulele teroriste, lăsându-i pe liderii acestora cu puţini oameni la dispoziţie care să le îndeplinească ordinele. 

                   O altă schimbare, dezbătută într-un studiu efectuat recent de Pentagon, Departamentul de Stat, CIA şi Consiliul Naţional pentru Securitate al Casei Albe, constă în sublinierea faptului că Statele Unite desfăşoară un război împotriva extremismului islamic şi nu unul împotriva islamului. "Trebuie să convingem musulmanii că Al-Qaeda este şi duşmanul lor", a declarat un oficial din administraţie. Un altul a subliniat că, în opinia unor responsabili, termenul "război împotriva terorismului" nu este suficient de precis. 

                   O a treia problemă este aceea de a se găsi noi moduri de a-i descuraja pe clericii musulmani să mai predice ura şi să încurajeze violenţa. Unii oficiali au declarat că procesul de revizuire a strategiei este unul complicat şi au acuzat Consiliul naţional pentru securitate al Casei Albe de întârzieri în procesul de identificare a unui acord. "Pentagonul trebuie să înfrângă o rezistenţă serioasă. De câte ori îşi pledează cauza, cineva se opune", a subliniat un responsabil american.

